Ríki heims hafa heitið Alþjóðaframfarastofnuninni jafnvirði tíu þúsund milljarða króna til að berjast gegn sárafátækt í heiminum . Framlaginu er ætlað til að styrkja grunnviði , auka hagvöxt og efla getuna til að bregðast við áföllum vegna náttúruhamfara og loftslagsbreytinga . Ísland leggur sitt af mörkum . Samningaviðræðum um endurfjármögnun Alþjóðaframfarastofnunarinnar ( e. International Development Association , IDA ) er nýlokið með stuðningi 52 gjafaríkja en umfangið nemur alls 82 milljörðum Bandaríkjadala sem rennur til 74 fátækustu landa heims . Er þetta umfangsmesti stuðningurinn til þessa og sagði David Malpass , forseti Alþjóðabankans , við þetta tækifæri að þetta væri „ mjög góður dagur fyrir baráttuna í þágu þeirra fátækustu í veröldinni . “ IDA er sú stofnun innan Alþjóðabankans sem aðstoðar fátækustu þróunarríkin með styrkjum , hagstæðum lánum og ábyrgðum til þróunarverkefna , auk ráðgjafar . Ísland gerðist aðili að stofnuninni árið 1961 , á fyrsta ári starfseminnar . Í samræmi við samþykkt ríkisstjórnarinnar um aukin framlög tilkynnti Ísland um 489 milljóna króna árlegan stuðning næstu þrjú árin . Með þessu leggur Ísland sín lóð á vogarskálarnar til að vinna að bættum heimi , en árangur stofnunarinnar þykir vera framúrskarandi . „ Alþjóðaframfarastofnunin er lykilstofnun í þróunarsamvinnu Íslands og mikilvægt fyrir okkur Íslendinga að taka höndum saman með öðrum þjóðum á þennan máta til að vinna að heimsmarkmiðum Sameinuðu þjóðanna , “ segir Guðlaugur Þór Þórðarson utanríkisráðherra . Stuðningurinn nýtist þeim sem eiga um sárt að binda , en tveir af hverjum þremur íbúum jarðar sem nú lifa við sárafátækt búa í þeim ríkjum sem njóta stuðnings stofnunarinnar , alls um 500 milljónir manna . Stofnunin styður við uppbyggingu innviða , t.d. við að bæta aðgengi og gæði grunnþjónustu á borð við heilbrigðisþjónustu og grunnmenntun auk þess að vinna að úrbótum í stjórnarháttum , auka hagvöxt og skapa atvinnutækifæri þar sem jöfnuður og jafnrétti eru höfð að leiðarljósi . Jafnframt virkjar stofnunin atvinnulífið í fátækustu og viðkvæmustu ríkjunum og gerir fjárfestingar þar að vænlegri kosti . Þá gegnir hún lykilhlutverki við að sporna gegn loftslagsbreytingum og gera stjórnvöldum betur kleift að bregðast við áhrifum af þeim . Af heildarstuðningnum við IDA verða 2,5 milljarðar Bandaríkjadala nýttir til að bregðast við hættuástandi og 1,7 milljarðar renna til smáríkja , auk þess sem rík áhersla er lögð á að bregðast við flóttamannavandanum í þróunarríkjunum sjálfum til að koma í veg fyrir að fólk fari á vergang . Samkvæmt áætlunum stofnunarinnar stendur til að bæta grunnþjónustu fyrir 370 milljónir manna á þessum þremur árum , fæðingarþjónustu fyrir 80 milljónir kvenna , bólusetningu 140 milljónir barna og framleiðslu á 10 gígavöttum af endurnýjanlegri orku .